Mistä on kyse? THL:n mukaan suomalaisilla lapsilla lapsilla on selvästi keskimääräistä suurempi pää

Kansainvälisen mittapuun mukaan liki puolet suomalaisista lapsista joutuisi jatkotutkimuksiin pään koon vuoksi

Pään koko on voimakkaasti perinnöllinen ominaisuus ja Suomessa on myös isopäisiä sukuja

Iso pää ei ole merkki älykkyydestä

Ihmisten mittasuhteissa on valtavia eroja kansallisuuksista riippuen. Suomalaisittain tarkasteltuna WHO:n aineistosta nousee esiin havainto, jonka mukaan suomalaisilla on selvästi keskimääräistä suurempi pää.

– Lähes puolet suomalaisista lapsista jäisi seulaan liian suuren päänympäryksen vuoksi, jos mittauksessa käytettäisiin kansainvälisiä seuloja. Suomalaisilla lapsilla on erittäin iso pää, toteaa THL:n tutkija, lastentautien erikoislääkäri Jarmo Salo.

Keskikokoisella päällä varustettu suomalainen kuuluu WHO:n aineistossa isopäisimpään 10–15 prosenttiin.Tämän päälle tulevat vielä ne, joilla on myös suomalaisen mittapuun mukaan iso pää.

3-vuotiaalla aikuisen pää?

Lapsen iso pää ei ole välttämättä merkki sairaudesta, sillä hän voi kuulua isopäiseen sukuun. Pään kasvua seurataan neuvoloissa 7-vuotiaaksi saakka.

THL:n mukaan kookas pää johtaa Suomessa harvoin jatkotutkimuksiin, koska neuvoloissa noudatetaan suomalaisia eikä kansainvälisiä kasvukäyriä.

– Suurin osa pään kasvusta tapahtuu ensimmäisen elinvuoden aikana.Kolmeen ikävuoteen mennessä koko alkaa olla lopullinen, Salo sanoo.

Silloin, kun tänne on tullut asutusta, niin on vain sattunut tulemaan isopäisempää porukkaa. Jarmo Salo

WHO:n suosituksen mukaan ensimmäisen sukupolven maahanmuuttajien kasvunseurannassa pitäisi käyttää lähtömaan kasvukäyriä ja siitä eteenpäin uuden kotimaan kasvukäyriä. Suomessa suositusta ei noudateta.

– Neuvoloissa pitäisi olla kymmeniä erilaisia kasvukäyriä. Joissakin maissa ei edes ole kunnollisia käyriä. Suomessa käytetään vain suomalaisia kasvukäyriä. Etninen tausta ja lähtömaa huomioidaan tulkinnassa.

Iso pää tuo vain ison pipon

Pään kokoa säätelevät geenit. Kookas pää ei siis liity esimerkiksi parempaan pakkaskestävyyteen vaan juontaa kauas historiaan.

– Jos pää on iso lapsena, se on sitä myös aikuisena. Pään koko on voimakkaasti perinnöllinen ominaisuus. Silloin, kun tänne on tullut asutusta, niin on vain sattunut tulemaan isopäisempää porukkaa, Salo arvioi.

Ikävä kyllä iso pää ei ole myöskään merkki älykkyydestä. Isosta päästä ei ole omistajalleen sen enempää hyötyä kuin haittaakaan, paitsi ehkä isompi kangasmenekki.

– Isompia lakkeja pitää ostaa. Älykkyyteen iso pää ei korreloi mitenkään. Aivojen suorituskyky riippuu niiden poimuttuneisuudesta.

Alpeilla kasvaa pitkäksi

THL:n mukaan ihmisten pituuksissa voi kansallisuudesta riippuen olla jopa 20 sentin ero.

Maailman pisimmät ihmiset asuvat Etelä-Euroopan Alpeilla. Näissä maissa miesten keskipituus on noin 186 senttiä ja naisten keskipituus noin 171 senttiä.

Miesten keskipituus on yli 180 senttiä myös Hollannissa, Tanskassa ja Liettuassa. Myös naiset ovat näissä maissa pitkiä, keskipituus on 170 sentin hujakoilla.

Isompia lakkeja pitää ostaa. Jarmo Salo

Lyhyimmät ihmiset löytyvät Boliviasta, jossa miehet ovat keskimäärin 160-senttisiä ja naiset 142-senttisiä. Piirun verran pidemmäksi kasvaa Indonesiassa, Filippiineillä, Vietnamissa, Intiassa ja Sri Lankassa.

Suomalaiset ovat melko pitkää väkeä: THL:n mukaan terveen, normaalipainoisen suomalaismiehen keskipituus on 180 senttiä ja naisen noin 169 senttiä.

Läski kertyy jenkkilään – ja naisille

Lihavuutta tutkineen World Obesity Federationin mukaan Yhdysvalloissa yli kolmannes aikuisista on lihavia eli heidän painoindeksinsä on yli 30. Lihavaa väkeä on runsaasti myös Saudi-Arabiassa, Egyptissä ja Paraguayssa, joissa etenkin naisten lihavuus on ongelma.

Suurimmat sukupuolten väliset painoerot ovat Etelä-Afrikassa. Siellä naisista liki 40 prosenttia on lihavia, kun lihavia miehiä on reilu kymmenen prosenttia.

Suomi ei ole tilastojen painavimmassa päässä. THL:n mukaan 18-vuotiaista terveistä naisista 12 prosenttia ja miehistä 22 prosenttia on ylipainoisia eli heidän painoindeksinsä on yli 25.

Erot ihmisten mittasuhteissa ovat nyt suuria, mutta tulevaisuudessa on toisin.

– Nyt ne liittyvät paljolti ihmisten terveyteen. Kun kehittyvät maat kehittyvät, niin erot pienenevät.